**Opis predmetu zákazky**

**Názov predmetu zákazky:** „Analytické, technické váhy a predvážky (laboratórne váhy) pre rôzne rozpätie a presnosť váženia“

**Charakteristika predmetu zákazky:**

Cieľom obstarávania je zakúpenie presných meradiel pre stanovenie hmotnosti látok. V prípade analytických váh je zámerom použitie v podmienkach laboratória, v prípade technických váh a predvážok aj v podmienkach výjazdu. Analytické váhy sú určené pre stanovenia na princípe gravimetrie s analytickou presnosťou alebo prípravu návažky malého množstva chemickej látky. Predvážky sú určené na stanovenie hmotnosti väčšieho množstva látky alebo vzorky pri ich spracovaní a príprave na analýzu alebo pri dokumentovaní malospotrebiteľských balení *in natura* s určením hmotnosti *brutto*. Tri kusy technických váh sú určené pre stanovenie hmotnosti objemných predmetov a veľkých balení (napr. bandaska a podobné objemné nádoby) s určením hmotnosti *brutto*.

V predmete zákazky ide o nákup a obmenu zastaraných alebo nefunkčných pomocných laboratórnych prístrojov.

Tovar sa obstaráva v celkovom počte 9 kusov laboratórnych váh podľa nasledovného rozpisu:

* analytické váhy v počte 3 kusy
* technické váhy v počte 3 kusy
* predvážky v počte 3 kusy

pre každé jedno pracovisko kontrolného chemického laboratória civilnej ochrany sekcie krízového riadenia Ministerstva vnútra Slovenskej republiky, a to po jednom kuse z každého typu váh.

**Hlavný kód CPV:**

38000000-5 Laboratórne, optické a presné prístroje a vybavenie (s výnimkou skiel)

38300000-8 Meracie prístroje

38311100-9 Elektronické analytické váhy

38311200-0 Elektronické technické váhy

**Typ zmluvy a jej platnosť**: Kúpna zmluva a jej platnosť je stanovená do termínu splnenia predmetu zákazky.

**Lehota plnenia:** do 60 dní odo dňa nadobudnutia účinnosti kúpnej zmluvy.

**Miesto plnenia:**

* Kontrolné chemické laboratórium civilnej ochrany v Nitre,   
  Plynárenská 25, 949 01 Nitra;
* Kontrolné chemické laboratórium civilnej ochrany v Slovenskej Ľupči,   
  Príboj 559, 976 13 Slovenská Ľupča;
* Kontrolné chemické laboratórium civilnej ochrany v Jasove,   
  Ku kachličkárni 653/9, 044 23 Jasov.

1. **Požiadavky na technickú špecifikáciu predmetu zákazky**
   1. **Analytické váhy**

* laboratórne váhy s presnosťou stanovenia hmotnosti na jednu desatinu miligramu (0,0001 g), s opakovateľnosťou s odchýlkou ±0,0001 g, linearitou s odchýlkou ±0,0002 g a časom stabilizácie najviac 2 sekundy;
* umožňujú váženie v rozsahu najmenej od 0,1 gramu a najmenej do 200 gramov;
* disponujú funkciou upozornenia na preťaženie pri návažku nad maximálne povolené zaťaženie;
* umožňujú základné režimy váženia: stanovenie hmotnosti v metrických jednotkách (gram, miligram), stanovenie podielu v percentách, stanovenie hustoty, a počítanie kusov;
* umožňujú stabilizáciu váh do rovnováhy pomocou ukazovateľa vodováhy s podsvietením a disponujú funkciou upozornenia na nerovnomerné nastavenie rovnováhy;
* disponujú funkciou tarovania v úplnom rozsahu maximálnej kapacity zaťaženia;
* disponujú rozhraním na pripojenie prostredníctvom USB a RS-232 umožňujúcim prenos/export údajov alebo pokročilé funkcie/nastavenia;
* disponujú automatickou kalibráciou s možnosťou metrologického overovania presnosti;
* ovládanie prostredníctvom dotykového displeja s podsvietením;
* vyrobené z chemicky odolných materiálov pre ochranu pred váženými a čistiacimi látkami;
* materiál váhovej platne musí byť vyrobený z nerezovej ocele s priemerom najmenej 9 cm a komora na váženie musí disponovať možnosťou osvetlenia;
* kryt váhovej platne musí byť otvárateľný z dvoch protiľahlých bočných strán a z vrchnej strany, a musí umožňovať jednoduchú demontáž pre potreby dôkladného vyčistenia;
* súčasťou balenia musí byť napájací AC adaptér;
* súčasťou balenia musí byť kryt pre ochranu proti usadzovaniu prachu alebo aerosólu prekrývajúci celé teleso váh, vrátane ochrany displeja, tlačidlového panela a pripájacích portov.
  1. **Predvážky (laboratórne váhy)**
* váhy s prevádzkovým rozsahom, ktorý umožňuje stanovenie hmotnosti najmenej do 5 kg;
* požaduje sa presnosť stanovenia hmotnosti najmenej na 0,005 kg;
* požadujú sa najmenej dva základné režimy váženia: stanovenie hmotnosti v metrických jednotkách (kilogram, gram) a stanovenie počtu kusov;
* požaduje sa ukazovateľ vodováhy a výškovo nastaviteľné nožičky umožňujúce stabilizáciu váh do rovnováhy na nerovnom povrchu;
* požaduje sa funkcia tarovania a nulovania;
* požaduje sa prachotesnosť a vodotesnosť najmenej na úrovni IP67 a konštrukcia z materiálov umožňujúcich dôkladné čistenie celého telesa váh pod tečúcou vodou;
* veľkosť plochy váhovej platne musí mať rozmery najmenej 20 cm v dĺžke aj šírke;
* konštrukcia váh musí umožniť umiestnenie predmetov na váhovú platňu s rozmermi presahujúcimi veľkosť váhovej platne (napr. tácky);
* požaduje sa funkcia automatického vypnutia pri nečinnosti;
* požaduje sa zobrazenie stavu prostredníctvom displeja s podsvietením;
* požaduje sa možnosť napájania váh cez sieťový adaptér aj prostredníctvom vymeniteľných batérií alebo nabíjateľného akumulátora;
* s možnosťou metrologického overenia.
  1. **Technické váhy**
* váhy s prevádzkovým rozsahom, ktorý umožňuje váženie hmotnosti najmenej do 60 kg;
* požaduje sa presnosť stanovenia hmotnosti najmenej na 0,02 kg;
* požadujú sa najmenej dva základné režimy váženia: stanovenie hmotnosti v metrických jednotkách (kilogram) a stanovenie počtu kusov;
* materiál váhovej platne musí byť vyrobený z nehrdzavejúcej ocele, materiál a konštrukcia telesa váh musí umožniť čistenie a oplachovanie vodnými roztokmi;
* veľkosť plochy váhovej platne musí mať rozmery najmenej 40 cm v dĺžke aj šírke;
* požaduje sa zobrazenie stavu prostredníctvom displeja s podsvietením;
* požaduje sa funkcia automatického vypnutia pri nečinnosti;
* požaduje sa možnosť napájania váh cez sieťový adaptér aj prostredníctvom vymeniteľných batérií alebo nabíjateľného akumulátora.

1. **Ďalšie všeobecné požiadavky**

* dodávané zariadenia musia mať certifikát CE o zhode s európskymi technickými normami;
* od dodávateľa sa vyžaduje prvotné metrologické overenie merania;
* požaduje sa predložiť potvrdenie dodávateľa prístroja o poskytovaní autorizovaného servisu dodávaných zariadení a servisné stredisko musí byť v SR alebo inej členskej krajine EÚ;
* cena musí zahŕňať všetky náklady na balné, dopravu, montáž a záruku po dobu 2 roky od dodania meradiel;
* požaduje sa overenie správnosti meradla pri dodávaných váhach;
* dopravu prístrojov na miesto plnenia zabezpečuje dodávateľ;
* požaduje sa zaškolenie obsluhy pre 2 osoby na každom mieste plnenia;
* dodávané prístroje nemôžu byť repasované, recyklované alebo opravované, požaduje sa dodanie nových nepoužívaných prístrojov plne funkčných a v kompletnom stave;
* návod na používanie bude poskytnutý v slovenskom alebo v českom jazyku.

V celkovej cene za celý predmet zákazky musia byť započítané všetky náklady a cena musí byť konečná a nie je možné ju navyšovať o dodatočné náklady spojené s dodaním tovaru.